
REPUBLIKA HRVATSKA
DUBROVAČKO-NERETVANSKA ŽUPANIJA
OPĆINA ŽUPA DUBROVAČKA
O p ć i n s k i   n a č e l n i k

P R I J E D L O G 

Na temelju članka 48. Statuta Općine Župa dubrovačka („Službeni glasnik Općine Župa dubrovačka“, br. 8/09, 6/13, 3/18, 4/20, 6/20 – pročišćeni tekst, 5/21 i 9/21 – pročišćeni tekst) i članka 40. Odluke o reklamiranju na području Općine Župa dubrovačka („Službeni glasnik Općine Župa dubrovačka“, br. 16/26), Općinski načelnik Općine Župa dubrovačka donosi

PRAVILNIK
o visini naknade za postavljanje i korištenje reklamnih predmeta 
na području Općine Župa dubrovačka

Članak 1.
Ovim Pravilnikom utvrđuju se visina naknade, način obračuna i način plaćanja naknade za postavljanje i korištenje reklamnih predmeta na području Općine Župa dubrovačka, sukladno Odluci o reklamiranju na području Općine Župa dubrovačka.

Članak 2.
Naknada se plaća za korištenje prostora i javne infrastrukture u svrhu postavljanja i korištenja reklamnih predmeta.

Naknada iz stavka 1. ovoga članka predstavlja novčanu naknadu za korištenje prostora i javne infrastrukture u svrhu reklamiranja i oglašavanja.

Članak 3.
Naknada se utvrđuje prema:
· vrsti reklamnog predmeta,
· veličini reklamnog predmeta,
· načinu izvedbe,
· vremenu trajanja postavljanja,
· lokaciji postavljanja,
· stupnju utjecaja na prostor i javnu infrastrukturu.

Članak 4.
Visina naknade određuje se kako slijedi:
	Vrsta reklamnog predmeta
	Visina naknade

	Reklamni panoi, digitalni reklamni panoi, svjetleće vitrine (city light), reklamni stupovi (totemi), reklamna platna, reklamne konstrukcije, reklamni display uređaji i drugi reklamni predmeti većeg formata trajnog ili dugotrajnog karaktera
	180,00 EUR mjesečno

	A-stalci, reklamne ploče, reklamne vitrine, reklamni natpisi, informativne strate, tipizirane strate i drugi reklamni predmeti manjeg formata
	30,00 EUR mjesečno

	Zastavice na stupovima, reklamne zastave, transparenti, zvučne reklame, promotivne konstrukcije, privremeni promotivni predmeti i drugi reklamni predmeti privremenog ili promotivnog karaktera
	60,00 EUR mjesečno za svakih započetih 20 komada u okviru iste promotivne kampanje


Za potrebe obračuna iz stavka 1. ovoga članka, promotivnom kampanjom smatra se skup istovrsnih ili povezanih reklamnih predmeta postavljenih radi promidžbe istog proizvoda, usluge, događaja, aktivnosti ili gospodarskog subjekta u istom vremenskom razdoblju.

Reklamni predmet koji nije izrijekom naveden u stavku 1. ovoga članka razvrstava se u odgovarajuću skupinu prema:
· njegovoj osnovnoj namjeni, 
· veličini, 
· načinu izvedbe, 
· vremenu trajanja postavljanja, 
· stupnju osvijetljenosti, 
· utjecaju na prostor i javnu infrastrukturu.

Ako reklamni predmet ima obilježja više skupina iz stavka 1. ovoga članka, primijenit će se naknada propisana za skupinu koja predstavlja pretežiti utjecaj na prostor i javnu infrastrukturu.

Digitalni, osvijetljeni i elektronički reklamni predmeti smatraju se reklamnim predmetima s povećanim utjecajem na prostor.

Odredbe ovoga članka primjenjuju se i na nove ili tehnički izmijenjene oblike reklamiranja koji u vrijeme donošenja ovoga Pravilnika nisu posebno navedeni.

Članak 5.
Naknada se obračunava za cijelo razdoblje korištenja reklamnog predmeta.

Minimalni obračunski period iznosi 30 dana.

Za razdoblja korištenja duža od 30 dana naknada se obračunava razmjerno broju dana korištenja.

Svaki započeti obračunski period računa se kao puni obračunski period.

Članak 6.
Naknada se plaća unaprijed, na temelju izvršnog rješenja nadležnog upravnog tijela.

Naknada dospijeva u roku od 15 dana od dana izvršnosti rješenja, osim ako rješenjem nije drukčije određeno.

Postavljanje reklamnog predmeta dopušteno je nakon plaćanja naknade, osim ako rješenjem nije drukčije određeno.

Neplaćanje naknade u propisanom roku predstavlja razlog za ukidanje rješenja o odobrenju.

Članak 7.
Oslobođenje od plaćanja naknade može se odobriti isključivo za reklamne predmete koji se postavljaju u svrhu manifestacija od kulturnog, sportskog ili turističkog značaja za Općinu.

Odluku o oslobođenju od plaćanja naknade donosi Općinski načelnik, uz obrazloženje.

Članak 8.
Povećanje ili umanjenje naknade može se odobriti samo ako su ispunjeni kriteriji iz članka 3. ovoga Pravilnika.

Povećanje ili umanjenje naknade može iznositi najviše do 50 % osnovnog iznosa naknade.

Odluka o povećanju ili umanjenju naknade mora biti obrazložena i utemeljena na konkretnim okolnostima slučaja.

Članak 9.
Nadležno upravno tijelo vodi evidenciju izdanih rješenja i naplaćenih naknada.

Članak 10.
Ovaj Pravilnik objavljuje se u „Službenom glasniku Općine Župa dubrovačka“ i stupa na snagu osmoga dana od dana objave.

KLASA: 363-01/26-01/21
URBROJ: 2117-8-01-26-7

Srebreno, ____. lipnja 2026. 



OPĆINSKI NAČELNIK

Marko Miloslavić


















DOSTAVITI:
1. „Službeni glasnik Općine Župa dubrovačka“, za objavu, 
2. Jedinstveni upravni odjel, ovdje, 
3. Odsjek za komunalno gospodarstvo, ovdje, 
4. Odsjek za opće i pravne poslove, ovdje, 
5. Pismohrana.

